Kim Edberg Andersen (NB), 2023-05-03:
Tak for det, formand.
Nå, jeg kommer lige efter Liberal Alliances ordfører, og det er jo nemt at sige, at i en liberal stat skal man bare lade mennesker have frihed, for så finder de nok ud af det, men virkeligheden er jo, at forslaget i dag lige netop er et udtryk for, at man nogle gange også bliver nødt til at lave regler, fordi det ikke er alle mennesker, der er gode liberale og ser det bedste i hinanden, så der er social kontrol, der er tvang.
Det findes i vores skoler – og det kommer der et forslag om i morgen – det findes i vores samfund, fordi, som jeg også blev bekræftet i tidligere af hr. Mohammad Rona, det ekstreme islam vil styre kvinder, vil undertrykke kvinder.
Dem fra det ekstreme islam er ikke vant til at være i samfund, hvor de er presset til at følge frihedsdogmer.
De er skabt i samfund af mænd, der dybest set ikke har ret meget til overs for kvinderne, og derfor vælger de, at de skal dækkes til, for gud forbyde, at de med deres kroppe, deres ansigter, deres hår fører mænd i fordærv.
Det er det, der er problemstillingen.
Vi er også et liberalt parti, men vi er også meget et borgerligt parti, der kan se virkeligheden og bare forholde os til, at Folketinget har sovet alt, alt for længe.
For havde vi håndteret det her håndfast for 40 år siden, havde vi ikke stået med problemstillingen nu.
Så havde vi set muslimske kvinder rende rundt med håret udslået, hvis de havde lyst til det – dybest set med en kalot eller en hat eller en cap på, hvis de har lyst til det – uden at skulle have en bitter, bitter bismag i munden af, at nogle af dem var tvunget til det.
Når nu alle andre partier end tilsyneladende Nye Borgerlige hælder det her ned ad brættet, synes jeg, det er skammeligt at høre de samme partier lige om lidt stille sig op og sige: Vi ved, der findes social kontrol; det skal vi også gøre noget ved engang.
For hver eneste dag, vi gør det, er der altså mennesker, der bliver tvunget til at bære et tørklæde, de ikke ønsker.
Som liberalt menneske ønsker jeg heller ikke at lovgive om det her, det gør jeg ikke, men som voksent menneske, der har set udviklingen gennem mange år, bliver jeg også bare nødt til at sige, at det der bibelske udtryk med at vende den anden kind til, ikke holder.
Der skal handling til.
Dansk Folkeparti kommer med et forslag om noget nu, hvor vi rent faktisk herinde i Folketinget kan beslutte noget, hjælpe nogle mennesker til at komme af med tørklædet, og jeg er ikke så bange for, at vi så løber fuldstændig tør for velfærdspersonale i den offentlige sektor, det er jeg ikke.
Tværtimod tror jeg, vi kan være med til at befri en masse kvinder fra undertrykkelse, give dem den første brik til puslespillet om at vide, at i Danmark er du fri, du skal ikke være tvunget af mænd, du kan gøre, hvad du vil.
Jeg synes, det er lidt skammeligt at høre, at der er sådan en berøringsangst herinde, og at det bliver ideologisk mudderkastning, hvor man meget belejligt glemmer alle de ting, som virkeligheden ellers viser os.
Nye Borgerlige støtter forslaget, og vi håber, at DF fortsætter i sin kamp sammen med os, for på et tidspunkt – og det har DF jo tidligere vist – hvis man bliver ved længe nok, kan man flytte på tingene alligevel.